text: [{"text_idx": "#000006", "text": "Longu sum 17 a\u0301ra gamal byrja\u00f0i Ka\u0301ri A\u0301rting i\u0301 SMS og hevur starvast har flestu a\u0301rini si\u0301\u00f0an ta\u0301. Fo\u0301lk hava veruliga tiki\u00f0 SMS til si\u0301n, heldur hann"}, {"text_idx": "#000008", "text": "Ka\u0301ri A\u0301rting, sum eigur bo\u0301khandilin Rit & Ra\u0301k, hevur starvast i\u0301 SMS n\u00e6stan si\u0301\u00f0an byrjan. Bara 17 a\u0301ra gamal hev\u00f0i hann si\u0301n fyrsta arbei\u00f0sdag sum bo\u0301khandilsl\u00e6rlingur i\u0301 handlinum hja\u0301 Helga og Ka\u0301ra Justinussen. Hetta var i\u0301 1978, og ta\u0301 \u00e6t handilin H.J. Bo\u0301kas\u00f8lan."}, {"text_idx": "#000009", "text": "\u2013 Handilin seldi alt m\u00f8guligt, og h\u00f8lini vo\u0301ru sma\u0301. I\u0301 ne\u00f0ra vo\u0301ru b\u00f8kur og skrivstovuv\u00f8ra, og leikur vo\u0301ru uppia\u0301, grei\u00f0ir Ka\u0301ri fra\u0301."}, {"text_idx": "#000010", "text": "Hann helt fram i\u0301 Bo\u0301kas\u00f8luni eftir lokna l\u00e6ruti\u0301\u00f0. Handilin vaks, og har l\u00f8gdust b\u00e6\u00f0i fotohandil og leikahandil aftrat."}, {"text_idx": "#000012", "text": "Tvey a\u0301r seinni fo\u0301r Bo\u0301kas\u00f8lan a\u0301 hu\u0301sagang. Ka\u0301ri Justinussen heitti a\u0301 hann um at hja\u0301lpa til at telja upp, og ta\u00f0 var i\u0301 hesari tilgongdini, at ta\u00f0 kom i\u0301 lag, at Ka\u0301ri fo\u0301r undir si\u0301n egna bo\u0301khandil i\u0301 SMS. Hans Mortensen, sum stovna\u00f0i SMS, hev\u00f0i ein ty\u0301dningarmiklan lut i\u0301 hesum."}, {"text_idx": "#000013", "text": "\u2013 Hans leg\u00f0i sto\u0301ran dent a\u0301 ma\u0301l og mentan, og hann vildi hava ein bo\u0301khandil i\u0301 SMS. Eg fo\u0301r upp til Hans og fekk eina lagaliga avtalu at byrja ein bo\u0301khandil."}, {"text_idx": "#000014", "text": "Men enn vo\u0301ru ikki allar su\u0301\u00f0ur syftar. Ka\u0301ri ma\u0301tti i\u0301 bankan at spyrja um la\u0301n \u2013 mitt i\u0301 kreppuni."}, {"text_idx": "#000015", "text": "\u2013 Fyrsti bankin helt meg vera svakan, men tann n\u00e6sti, sum var Fossbankin, gav m\u00e6r la\u0301n. Og so fo\u0301r eg i\u0301 gongd."}, {"text_idx": "#000016", "text": "Handilin byrja\u00f0i varisliga, og roynt var\u00f0 sum fr\u00e6gast at laga seg til krepputi\u0301\u00f0ina. Summar vikur og ma\u0301na\u00f0ir kundi vera strilti\u00f0. Ein dagin vo\u0301ru bara tri\u0301ggir kundar i\u0301 bo\u0301khandlinum, og hetta er va\u0301naligasti dagurin, sum Ka\u0301ri veit um."}, {"text_idx": "#000017", "text": "Hesi 44 a\u0301rini si\u0301\u00f0an Ka\u0301ri hev\u00f0i si\u0301n fyrsta arbei\u00f0sdag i\u0301 SMS, er mangt broytt. Fermetratali\u00f0 er munandi st\u00f8rri, no\u0301gv fleiri handlar, og starvsfo\u0301lkatali\u00f0 er vaksi\u00f0."}, {"text_idx": "#000018", "text": "\u2013 Ta\u00f0 var ein heilt serligur andi i\u0301 SMS fyrstu a\u0301rini. Ein pionerandi. Vit skipa\u00f0u fyri veitslum tv\u00f8rtur um handlarnar. Her var bingo a\u0301 sma\u0301u gongdunum, og skipa\u00f0 var\u00f0 fyri innsavningum fyri v\u00e6lgerandi endama\u0301l."}, {"text_idx": "#000020", "text": "\u2013 SMS by\u0301tti n\u00e6stan fo\u0301lki\u00f0 upp i\u0301 tveir partar. Summum da\u0301mdi ikki SMS, ti\u0301 tey hildu ta\u00f0 vera ov sto\u0301rt og fo\u0301r at stjala kundar fra\u0301 handlunum i\u0301 by\u0301num. Eg minnist eina ny\u0301ggja\u0301rsveitslu, ta\u0301 i\u00f0 ein ma\u00f0ur kom vi\u00f0 einum stolnum flaggi u\u0301r SMS, sum hann hev\u00f0i brent. Ta\u00f0 var eitt av hesum orange og gr\u00f8nu SMS-fl\u00f8ggunum."}, {"text_idx": "#000023", "text": "Ta\u00f0 skriva\u00f0a or\u00f0i\u00f0 kann ofta vera umstri\u0301tt, og vi\u00f0hv\u00f8rt koma bo\u0301khandlar i\u0301 andglettin."}, {"text_idx": "#000024", "text": "Ka\u0301ri minnist aftur a\u0301 ti\u0301\u00f0ina, ta\u0301 i\u00f0 rith\u00f8vundurin, Salman Rushdie, seinast i\u0301 80 \u0301unum skriva\u00f0i no\u0301gv umr\u00f8ddu bo\u0301kina, Satans \u00f8rindi (The Satanic Verses). Bo\u0301kin elvdi til \u00f8\u00f0i millum summar bo\u0301lkar av muslimum, og ovasti lei\u00f0arin i\u0301 Iran, Khomeini Ayatollah, heitti a\u0301 muslimar kring allan heimin um at drepa Rushdie fyri gudsspottan, um teir fingu fatur a\u0301 honum. Eisini ty\u0301\u00f0arar og u\u0301tgevarar blivu ho\u0301ttir."}, {"text_idx": "#000025", "text": "Ka\u0301ri helt, at sja\u0301lvandi skuldu f\u00f8royingar eisini fa\u0301a h\u00f8vi at lesa no\u0301gv umstri\u0301ddu bo\u0301kina og bi\u0301leg\u00f0i fleiri eint\u00f8k til bo\u0301khandilin i\u0301 SMS. Bo\u0301khandilin enda\u00f0i a\u0301 forsi\u0301\u00f0uni i\u0301 Dimmal\u00e6tting, har h\u00f8vu\u00f0ss\u00f8gan var, at Ka\u0301ri r\u00e6ddist ikki Khomeini."}, {"text_idx": "#000027", "text": "Tey selja framvegis bo\u0301kina hja\u0301 Rushdie i\u0301 Rit & Ra\u0301k, og javnur eftirspurningur er eftir henni."}, {"text_idx": "#000028", "text": "Ti\u0301verri er talufr\u00e6lsi\u00f0 framvegis ho\u0301tt no\u0301gvasta\u00f0ni, og her hava bo\u0301khandlar eina ty\u0301dningarmikla uppga\u0301vu, sta\u00f0festir Ka\u0301ri."}, {"text_idx": "#000029", "text": "F\u00f8roysku u\u0301tga\u0301vurnar hava eitt serligt pla\u0301ss, b\u00e6\u00f0i i\u0301 handlinum og hjartanum. Ka\u0301ri dylur ikki fyri, at hann brennur fyri f\u00f8roysku bo\u0301kunum og skaldskapinum. Hann heldur ta\u00f0 vera sera v\u00e6l fra\u0301gingi\u00f0 av einum so li\u0301tlum landi sum okkara, at vit a\u0301rliga hava oman fyri 150 bo\u0301kau\u0301tga\u0301vur a\u0301 f\u00f8royskum."}, {"text_idx": "#000030", "text": "Ein bo\u0301khandil hoyrir heima i\u0301 eini s\u00f8lumi\u00f0st\u00f8\u00f0 sum SMS."}, {"text_idx": "#000031", "text": "\u2013 Bo\u0301khandilin hevur eitt breitt segment. Hann er fyri alla familjuna, og har kunnu \u00f8ll fara og finna okkurt. Bo\u0301khandilin gevur eitt slag av javnva\u0301g, sigur Ka\u0301ri A\u0301rting."}]